GOD HAAL OOK ASEM
GOD HAAL OOK ASEm-reeks DAGSTUKKIES
VOLG ONS Video-REEKS
'n 40-dae geloofsreiS: "God haal ook asem"
Jy is dalk nie so bekend met hierdie ou Latynse lied (https://www.youtube.com/watch?v=Q7EaOlCMPWU) nie, maar het waarskynlik self al menige keer hierdie lied (https://www.youtube.com/watch?v=PT7atheB3CU) op 'n Sondagoggend gesing.
Dis presies wat "Veni, Creator Spiritus" beteken. Vir eeue en eeue sing gelowiges hierdie lied, "Veni (kom), Creator Spiritus (Skepper Gees)".
Vir ons is dit ons Pinksterlied. Dit is ons Pinkstergebed: "Kom, Skepper-Gees". Kom vernuwe my. Kom vernuwe ons. Kom doen wat U beloof het. Bring vernuwing.
Waarom 40 dae?
Hierdie jaar reis ons verder, weer 'n 40-dae geloofsreis. Hierdie keer is dit 'n vernuwing ... noem dit "Die Reis úít die kinderskoene". Ons is geroep om "so volwasse soos Christus" te wees, verduidelik Paulus (Ef 4).
Waarom 40 dae? Dit kon 50 dae of 60 dae wees. Dit kon 'n jaar wees. Dis eintlik ons lewe lank. Die getal is bloot simbolies in die Bybel om 'n "lang tyd" uit te druk. Veertig is net daardie ékstra paar dae om dit effens ongemaklik te laat voel. Daardie ekstra dae wat jou nog 'n bietjie meer uitdaag. Genoeg tyd om die duwweltjies uit die skoene te kry.
Eintlik, as ons kerklik korrek wou wees, moes ons hierdie reis op Hemelvaart afskop (soos ons op 21 Mei gaan doen) maar nie 40 dae later stop nie. Want Pinkstertyd (wat tegnies op 7 Junie eindig met Drie-Eenheidsondag) is net die inleiding vir "Koninkrykstyd". Dis waarom die Heilige Gees uitgestort is: om ons voor te berei, as Kerk, om die voertuig te wees waarmee God die Goeie Boodskap die wêreld wil instuur. Die Kerk is daar t.w.v. die Koninkryk van God. Dit is die langste periode in die kerklike jaar en duur tot die begin van Advent. Maar dit sou gans te lank wees en min mense sou regtig so lange pelgrimstog onderneem. Vandaar die keuse van 40 dae.
"God haal ook asem"
Ek noem die 40-dae reeks "God haal ook asem". Want dit is wat die Gees is: "God se asem".
Dis 'n reis waar jy daagliks 'n oordenking via jou selfoon ontvang; daar is 'n geselsblad op facebook met video's en meer leeswerk. Ek gesels oor ikone en musiek. Dalk, net dalk, is dit die geloofsreis waar jou verwagtinge kan realiseer: "Kom o Skepper-Gees, bring vernuwing".